钦定古今图书集成/明伦汇编/官常典/第760卷 > 沈犹龙 李待问 章简 睦明永 戴泓
## 钦定古今图书集成/明伦汇编/官常典/第760卷 > 沈犹龙 李待问 章简 睦明永 戴泓

傅凝之　：侯承祖。〈子：“世禄。” 〉　黄蜚：

按《明外史》本传：“犹龙，字云升，松江华亭人。万历四十
四年进士。除鄞县知县。天启初，征授御史，出为河南
副使。崇祯元年，召复故官，进太仆少卿，拜右佥都御
史，巡抚福建。江西妖贼张普薇等作乱，犹龙遣游击
黄斌卿协剿，大破之，增秩赐金。以忧归。服阕，起兵部
右侍郎，兼右佥都御史，总督两广军务，兼广东巡抚。”
十七年冬，福王召理部事，不就，乞葬亲归。明年，南京
失守，列城望风下。闰六月，吴淞总兵官吴志葵自海
入江，结水寨于泖湖，会总兵官黄蜚拥千艘自无锡
至，与合。犹龙乃偕里人李待问、章简等募壮士数千
人守城，与二将相掎角，而参将侯承祖守金山。八月
城破，犹龙出走，中矢死。待问守东门，简守南门。城破，
俱被杀。华亭教谕睦明永字嵩年，丹阳人。题诗明伦
堂，投缳死。诸生戴泓赴池死。嘉定举人傅凝之，参志
葵军事，兵败，赴水死。寻金山被攻，承祖与子世禄犹
固守。城既破，巷战逾时，世禄中四十矢，被获，死之。承
祖亦被获，说之降，曰：“吾家食禄二百八十年，今日不
当以死报国哉！”遂被杀。志葵、蜚既败，执至江阴城下，
令说城中人降。《志葵》说之，蜚不语，城迄不下，后皆被
杀。待问，字存我，崇祯末进士。授中书舍人。工文章，兼
精书法。简，字坤能，举于乡，官罗源知县。承祖，字怀玉，
世金山卫指挥。